鶴雛引
作者：李新
朝代：宋

paragraphs: 君不見郝氏庭前晚日破秋陰，隆也便便千古心。
又不見雲夢漁磯碧水處，俊也清名掛青史。
儒風忠節兩傳家，傑氣源源長不已。
武威夜色沈秋月，武威樓上歌聲咽。
夢回天與玉麒麟，爭似峩眉千仞雪。
雪中落落多喬松，蒼枝偃榦如虬龍。
枝上曾棲雲表鶴，養雛飛去翔寥廓。
年來又見鶴雛歸，城郭依然人已非。
悠悠却返烟霄去，蜀霧秦雲千里暮。